Diari Oficial de la Generalitat Valenciana


Sumari del DOGV 5278, del 12-06-2006 (2006/6904)

RESOLUCIÓ de 31 de maig de 2006, del conseller de Relacions Institucionals i Comunicació, per la qual s'establixen les bases reguladores de les ajudes a les petites i mitjanes empreses del sector audiovisual de la Comunitat Valenciana per a la producció de programes seriats de televisió.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5278

Data del DOGV
:   12-06-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/6904


Data del document
:   31-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * indústria audiovisual
    * ajuda pública
    * suport econòmic
    * petita empresa
    * programa audiovisual
    * televisió
    * mitjana empresa

RESOLUCIÓ de 31 de maig de 2006, del conseller de Relacions Institucionals i Comunicació, per la qual s'establixen les bases reguladores de les ajudes a les petites i mitjanes empreses del sector audiovisual de la Comunitat Valenciana per a la producció de programes seriats de televisió. [2006/6904]  
La Generalitat considera prioritari donar suport al sector audiovisual de la nostra Comunitat, a fi de potenciar una indústria audiovisual pròpia que es convertisca en un jaciment d'ocupació per als professionals del sector i, que al mateix temps, contribuïsca decisivament a la promoció de la Comunitat Valenciana.  
D'altra banda, és innegable el gran impacte mediàtic que tindrà la Comunitat Valenciana amb motiu de la celebració de la Copa de l'Amèrica 2007. En este sentit, la Generalitat no pot deixar d'aprofitar l'enorme repercussió d'este esdeveniment per a incrementar el coneixement extern de la nostra societat, de la seua realitat i els seus interessos.  
Així mateix, des de la Generalitat es considera fonamental la difusió de valors d'interés social a través de la televisió, constituint un programa seriat una via idònia per a aconseguir esta finalitat.  
Per tot això, per mitjà de la present convocatòria d'ajudes es pretén fomentar i donar suport al sector audiovisual valencià per mitjà de la subvenció de dos programes de televisió: un que tinga com a objecte la promoció de la nostra Comunitat en el marc dels esdeveniments que tindran lloc amb motiu de la Copa de l'Amèrica, i un altre, l'objecte del qual serà la difusió de qüestions d'interés general relatives a sanitat, habitatge, ocupació, justícia, seguretat pública, joventut, i qualsevol altra temàtica que tinga un interés rellevant a nivell social.  
Amb esta finalitat i, a fi de promoure un major desenvolupament del sector de la producció audiovisual, la Presidència, a l'empara de les competències que té en l'àmbit de la planificació i la gestió del règim jurídic dels mitjans de comunicació social de conformitat amb el que disposa l'article 35 del Decret 180/2004 d'11 d'octubre del 2004, pel qual s'aprova el Reglament Orgànic i Funcional de la Presidència, i l'article 2, apartat 2n de la Resolució de 2 de novembre de 2004, del president de la Generalitat, per la qual es delega determinades atribucions en distints òrgans de la Presidència, creu oportú regular el règim general de les ajudes a què poden accedir les empreses del sector audiovisual de la Comunitat Valenciana per a la producció de programes de televisió.  
En virtut d'això, i d'acord amb els preceptes assenyalats en el paràgraf anterior, així com amb el que disposa l'article 47.11 del Text Refós de la Llei d'Hisenda Pública, aprovat per Decret Legislatiu de 26 de juny de 1991 i els preceptes declarats bàsics de la Llei 38/2003, de 17 de novembre, General de Subvencions, i amb un informe previ de l'Àrea Jurídica de la Presidència, resolc:  
Primer  
Convocar ajudes a les petites i mitjanes empreses del sector audiovisual valencià per a la producció de dos programes seriats de televisió i aprovar les bases i el model d'instància per les quals es regix esta convocatòria que figuren com a annex I i II d'esta resolució.  
Segon  
Esta ajuda serà finançada a càrrec del capítol IV; Secció 05, Presidència de la Generalitat; Servici 04, Secretaria Autonòmica de Comunicació; Centre Gestor 02, Direcció General de Promoció Institucional; Línia codi T4027000, Ajudes a petites i mitjanes empreses del sector audiovisual de la Comunitat Valenciana per a la producció de programes de televisió; Programa 462.20, Promoció Institucional; del pressupost de la Generalitat per a l'exercici 2006, per una quantia màxima de tres-cents un mil euros (301.000 euros).  
Tercer  
En tot allò no regulat en esta resolució caldrà ajustar-se al que disposa el Decret legislatiu de 26 de juny de 1991, de la Generalitat, pel qual s'aprova el text refós de la Llei d'Hisenda Pública de la Generalitat, així com en la Llei 15/2005, de 26 de desembre, de Pressupostos de la Generalitat per a l'exercici 2006, i normativa de desplegament.  
Quart  
Esta resolució, que posa fi a la via administrativa, podrà ser recorreguda potestativament en reposició o bé directament es podrà interposar un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant el president de la Generalitat en el termini d'un mes a comptar de l'endemà de la seua publicació.  
b) El recurs contenciós administratiu, haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar des de l'endemà de la seua publicació.  
València, 31 de maig de 2006.. El conseller de Relacions Institucionals i Comunicació (p.d. del president de la Generalitat): Vicente Rambla Momplet.  
ANNEX I  
Bases reguladores de les ajudes a les petites i mitjanes empreses del sector audiovisual de la Comunitat Valenciana per a la producció de dos programes seriats de televisió  
Primera. Objecte de les ajudes  
Constituïx l'objecte de la present resolució regular les bases de la concessió de dos ajudes que en l'àmbit de competències de la Presidència, s'adrecen a les petites i mitjanes empreses del sector audiovisual valencià per a la producció de programes seriats de televisió per a la seua difusió en mitjans audiovisuals i en activitats d'interés social.  
Una de les ajudes tindrà com a objecte el finançament d'un programa seriat de televisió la temàtica del qual contribuïsca a la promoció de la Comunitat Valenciana i de l'esport nàutic, amb motiu de la Copa de l'Amèrica.   
L'altra ajuda tindrà com a objecte el finançament d'un programa seriat de televisió la temàtica del qual contribuïsca a la promoció de valors d'interés social, com ara sanitat, habitatge, ocupació, justícia, seguretat pública, joventut, entre altres.   
Segona. Destinataris de les ajudes  
Podran sol·licitar estes ajudes, les petites i mitjanes empreses del sector audiovisual que estiguen radicades a la Comunitat Valenciana, que desenvolupen o puguen desenvolupar activitats de producció de programes audiovisuals, i que es troben inscrites en el Registre Administratiu d'Empreses Audiovisuals de la Comunitat Valenciana de la Conselleria de Cultura, Educació i Esport de la Generalitat amb anterioritat a la publicació en el DOGV d'esta resolució.  
A l'efecte de la present resolució, es considerarà xicoteta i mitjana empresa segons la Recomanació de la Comissió Europea (DOCE número L 107/8, de 30 d'abril de 1996) la persona física o jurídica que reunisca els requisits següents:  
Nombre de treballadors segons plantilla mitjana anual  
Dades econòmiques (en euros)  
Petita empresa  
Fins a 50 treballadors  
Facturació anual inferior a 7 milions d'euros o balanç general anual inferior a 5 milions d'euros  
Mitjana empresa  
Entre 50 i 249 treballadors  
Facturació anual entre 7 milions i 40 milions d'euros o balanç general anual entre 5 milions i 27 milions d'euros  
Tercera. Activitats subvencionades  
Les ajudes es destinaran pels beneficiaris exclusivament a atendre les despeses originades per la producció d'un programa seriat de qualitat amb format televisiu, que contribuïsca a la promoció de la Comunitat Valenciana i de l'esport nàutic, amb motiu de la Copa de l'Amèrica o, si és el cas, un programa seriat de qualitat amb format televisiu, que contribuïsca a la promoció de valors d'interés general i de caràcter social.  
Quarta. Format  
El programa haurà de tindre una estructura seriada. Amb un mínim de 25 minuts i un màxim de 55 per cada capítol.   
A més, junt a la sèrie s'haurà d'entregar una edició de 90 minuts que incloga el millor de cada un dels programes i resumisca el seu esperit i contingut. Este resum podrà presentar-se en dos capítols.  
Les entregues es faran en format Betacam digital i DVD-R amb format vídeo estàndard, i d'este últim format es presentaran 30 còpies de cada capítol.   
A més del contingut específic, cada capítol haurà de tindre una careta d'entrada amb el títol del programa i amb un tancament que incorpore el logotip de la Generalitat.  
El programa estarà dirigit a tots els públics, amb un format àgil, entretingut i de fàcil comprensió.   
Cada empresa, presentarà la proposta incloent com a mínim un format de programa definit, i que desenvolupe el tractament temàtic i visual en qualsevol de les dues llengües oficials de la Comunitat Valenciana.  
Cinquena. Quantia de la subvenció  
1. Les empreses interessades podran presentar tantes sol·licituds de subvenció com programes pels quals opten a ser subvencionades. La quantia màxima de la subvenció no podrà superar els 240.800 euros, en el cas del programa seriat de Copa de l'Amèrica, i els 60.200 euros en el cas del programa seriat de temàtica social. En cap cas l'import de la subvenció podrà superar el cost de producció del programa seriat i el resum de 90 minuts.  
2. La subvenció serà compatible amb qualssevol altres ajudes consistents en recepció de fons pels beneficiaris procedents de qualssevol administracions o ens públics o privats, excepte en el cas que la finalitat de la subvenció o ajuda coincidisca amb la de la present resolució.  
Sisena. Drets d'emissió  
L'emissió dels programes de televisió subvencionats podrà efectuar-se en aquells canals que establisca una comissió mixta creada a este efecte.  
Els drets sobre el format del programa seran propietat dels beneficiaris de les ajudes; però durant els dos anys següents a la concessió de l'ajuda el beneficiari només podrà comercialitzar estos drets amb l'autorització prèvia de la comissió mixta assenyalada en el paràgraf anterior. Posteriorment a eixa data, la comercialització dels drets serà lliure per al beneficiari.  
Els membres de la comissió mixta seran anomenats pel conseller de Relacions Institucionals i Comunicació. Quant al seu funcionament, la comissió s'ajustarà a les previsions contingudes per als òrgans col·legiats, en els articles 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els títols de crèdit de les produccions que hagen rebut ajudes hauran de fer constar sempre i en qualsevol emissió, de forma visible i destacada, que estes ha sigut subvencionades per la Generalitat.   
Així mateix, els beneficiaris de les ajudes s'obliguen a assumir les responsabilitats que pogueren resultar de la utilització de les imatges i altres elements creatius aportats en la realització del programa, que pogueren derivar-se d'eventuals drets de la propietat intel·lectual, industrial o de marques, la titularitat de la qual corresponguera a terceres persones o entitats alienes a estes ajudes.  
Setena. Instàncies i documentació  
Les sol·licituds d'ajuda es presentaran en imprés normalitzat, segons model adjunt, i s'acompanyaran de la documentació següent:  
a) Memòria-resum explicativa del programa.  
b) Guió i/o escaleta d'un dels programes. Sinopsi de cada un dels capítols del programa seriat (màxim 20 línies).  
c) Pressupost del projecte.  
d) Documents que acrediten personalitat i la capacitat d'obrar de l'empresari, com ara el DNI, si es tracta de persones físiques i de l'Escriptura de Constitució de la Societat si es tracta de persones jurídiques. En ambdós casos haurà d'aportar-se també l'alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com l'últim el seu rebut .  
e) Documentació acreditativa de la identitat del sol·licitant:  
\* Fotocòpia compulsada del DNI o qualsevol altre document oficial que acredite la seua personalitat, en cas d'actuar en nom propi.  
\* Fotocòpia compulsada de l'escriptura de poder en cas d'actuar en representació de tercers.  
f) Declaració jurada, subscrita pel representant de la societat que complix els requisits establits que cataloguen l'empresa com xicoteta i mitjana empresa segons la Recomanació de la Comissió Europea (DOCE número L 107/8, de 30 d'abril de 1996).  
g) Certificat original expedit per la Tresoreria Territorial de la Seguretat Social d'estar al corrent de les obligacions davant de la Seguretat Social.  
h) Certificat original expedit per l'Agència Estatal d'Administració Tributària d'estar al corrent de les seues obligacions tributàries estatals.  
i) Certificació expedida per la Conselleria d'Economia, Hisenda i Ocupació d'estar al corrent de les seues obligacions tributàries, respecte a la Comunitat Valenciana  
j) Declaració responsable, o realitzada per qualsevol dels mitjans previstos en l'article 13.7 de la Llei 38/2003 General de Subvencions, de no incórrer en cap de les circumstàncies previstes en els articles 13.2 i 13.3 de la dita norma.  
k) Així mateix, hauran de presentar declaració jurada relativa a les ajudes rebudes per a la mateixa finalitat, de qualsevol altra administració o ens públic o privat.  
Huitena. Termini i lloc de presentació  
Les instàncies, amb la documentació requerida en l'article anterior, es presentaran en el termini de 30 dies naturals des de l'endemà de la publicació de la present resolució en el Diari Oficial de la Generalitat.  
Les instàncies es presentaran preferentment en el Registre General de la Presidència de la Generalitat, siti al carrer Juristes, núm. 10, 46359 de València, si bé, els sol·licitants podran utilitzar qualsevol de les formes previstes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.92).   
Novena. Comissió avaluadora  
La valoració de les sol·licituds serà realitzada per una comissió, constituïda pels membres següents:  
Presidenta: secretària autonòmica de Relacions Institucionals i Comunicació  
Secretària: directora general de Promoció Institucional   
Vocals: dos representants de l'administració i dos proposats per la Direcció General de RTVV.  
Com a criteris generals de valoració, a més del que establix l'article tercer, es tindrà en compte:  
1. Qualitat artística i tècnica, dinamisme en les imatges i elements que ho facen atractiu, originalitat i interés formatiu i informatiu del projecte. (40%)  
2. Contribució al coneixement i difusió de la Copa de l'Amèrica i de les activitats realitzades per la Generalitat relacionades amb la mateixa i, en el cas del programa seriat de temàtica social, es valorarà la contribució al coneixement i difusió de l'activitat realitzada per la   
Generalitat en relació amb el foment dels diversos aspectes (socials,   
econòmics, educatius, i culturals) que redunden en benefici de la societat valenciana. (25%).  
3. Foment de l'ús del valencià. (10%)  
4. Foment del sector audiovisual de la Comunitat Valenciana. (15%)  
5. Realització del rodatge dels programes en la Comunitat Valenciana, a menys que es justifique documentalment que per necessitats del guió es requerisquen altres localitzacions. (10%)  
Deu. Termini de resolució  
La comissió avaluadora elevarà la corresponent proposta de resolució al conseller de Relacions Institucionals i Comunicació, qui per delegació del president de la Generalitat, resoldrà allò que corresponga.  
La resolució es dictarà en el termini màxim de tres mesos comptats des de l'endemà a la publicació en el DOGV de la present convocatòria i serà notificada als interessats, segons el que disposa els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Transcorregut el termini assenyalat en el paràgraf anterior sense que haguera recaigut una resolució expressa, hauran d'entendre's desestimades per silenci administratiu les sol·licituds presentades.  
Així mateix, en virtut de l'article 18 de la Llei 38/2003 General de Subvencions, la Resolució de concessió de l'ajuda serà publicada en el Diari Oficial de la Generalitat.  
Onze. Obligacions dels beneficiaris  
1. Els beneficiaris de les ajudes tindrà les obligacions següents:  
a) Complir l'objectiu, executar el projecte i realitzar l'activitat que fonamenta la concessió de la subvenció.  
b) Justificar davant de la Presidència el compliment dels requisits i condicions, així com la realització de l'activitat i el compliment de la finalitat que determinen la concessió de la subvenció.  
c) Sotmetre's a les actuacions de comprovació a efectuar per la Presidència, així com a qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota aquella documentació que li siga requerida en l'exercici de les actuacions anteriors.  
d) Comunicar a la Presidència l'obtenció d'altres subvencions, ajudes, ingressos o recursos que financen les activitats subvencionades.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.   
e) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social, en la forma que es determine reglamentàriament, i sense perjuí del que establix la disposició addicional dihuitena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com quants estats comptables i registres específics siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.   
g) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.   
h) Donar l'adequada publicitat del caràcter públic del finançament del programa de televisió   
i) Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'existència de les responsabilitats que corresponguen, d'acord amb la legislació vigent i de forma especial, amb els preceptes declarats bàsics del títol IV de la llei 38/2003 General de Subvencions  
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, que siguen coincidents amb l'objecte d'esta convocatòria podrà donar lloc a la modificació de la resolució de concessió.  
Dotze. Justificació i pagament de la subvenció  
1. Per al cobrament de les ajudes, l'entitat beneficiària haurà de presentar una memòria descriptiva de les activitats exercides junt amb les factures o justificants de pagament. La dita justificació es farà aportant els documents o factures que acrediten la despesa a realitzar per les activitats que es mencionen en este conveni i estarà subjecta en tot cas al que disposa l'article 30 de la Llei 38/2003, de 17 de novembre, General de Subvencions.  
2. Les factures o justificants presentats hauran de ser documents originals, i seran emesos a nom de l'entitat subvencionada.  
3. Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribuïx i la retenció corresponent al IRPF, així com les dades de l'entitat.  
4. Si dels justificants de despeses presentats resultara un import inferior a l'ajuda concedida, es procedirà, previ tràmit d'audiència, a la reducció automàtica de la subvenció en la quantia necessària perquè l'ajuda no excedisca de la despesa justificada.  
5. L'entitat beneficiària haurà de presentar la documentació indicada en els números anteriors, abans del 15 de novembre de l'exercici corrent.   
6. L'ajuda, una vegada adjudicada, podrà fer-se efectiva d'acord amb el que es disposa en l'art. 47 bis del Text Refós de la Llei d'Hisenda Pública de La Generalitat; és a dir: fins al 40% de les mateixes, podrà lliurar-se immediatament una vegada concedida, fins a un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i la resta s'abonarà per la Generalitat una vegada es justifique pel beneficiari el compliment de l'objecte de la subvenció.  
7. En el cas que es realitzen les bestretes de pagament previstos en l'apartat anterior, estos hauran de garantir-se per mitjà d'aval bancari per un import de la quantitat anticipada.  
Tretze. Preferència en la concessió de les ajudes  
1. En compliment del que disposa l'article 8 de la Llei 11/2003 de 10 d'abril, de la Generalitat, sobre l'Estatut de les Persones amb Discapacitat i, en l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, tindran preferència en l'adjudicació, en cas d'empat de les millors proposicions en la puntuació final obtinguda pels sol·licitants, aquelles empreses que acrediten, amb anterioritat a la publicació de la present resolució, ocupar a un major percentatge de treballadors discapacitats en relació amb les respectives plantilles, o bé es comprometen a contractar un percentatge major de treballadors discapacitats durant l'àmbit temporal de la subvenció.  
La preferència serà aplicable en qualsevol de les situacions següents:  
a) Empreses que, comptant amb menys de 50 treballadors i no tenint obligació legal de contractar treballadors discapacitats, acrediten tindre en la seua plantilla a treballadors discapacitats.   
b) Empreses que, comptant amb 50 o més treballadors i tenint l'obligació legal prevista en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la seua plantilla un percentatge major de treballadors discapacitats que el previst en la legislació vigent.  
2. Quan no siga possible la incorporació de treballadors discapacitats a les empreses sol·licitants, per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als requeriments de la mateixa i concloure-la amb resultat negatiu, l'adjudicació s'efectuarà a l'empresa que acredite un increment en les quotes previstes en la normativa vigent per a les mesures alternatives a la contractació de treballadors discapacitats, amb anterioritat a la publicació de la subvenció, o bé durant l'àmbit temporal de la subvenció.   
3. L'acreditació de les dites contractacions de treballadors discapacitats o increment de quotes es realitzara per mitjà de declaració responsable del sol·licitant, sense perjuí de les facultats de la Generalitat de comprovar la validesa de la dita declaració en qualsevol moment, quedant l'efectivitat de l'ajuda condicionada al compliment del que preveu la declaració responsable.